ประกาศนายทะเบียน

เรื่อง ให้บริษัทประกันวินาศภัยรายงานการรับประกันภัยตามกรมธรรม์ประกันภัย 200

สําหรับรายย่อย (ไมโครอินชัวรันส์)

พ.ศ. 2557

------------------------------------------

          อาศัยอํานาจตามความในข้อ 9 แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง หลักเกณฑ์ วิธีการเสนอขาย และการปฏิบัติหน้าที่ของตัวแทนประกันวินาศภัย นายหน้าประกันวินาศภัย หรือพนักงานของบริษัทในการเสนอขายกรมธรรม์ประกันภัย 200 สําหรับรายย่อย (ไมโครอินชัวรันส์) และกรมธรรม์ประกันภัยคุ้มครองผู้ประสบภัยจากรถ พ.ศ. 2556 นายทะเบียนออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศนายทะเบียน เรื่อง ให้บริษัทประกันวินาศภัยรายงานการรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) พ.ศ. 2557”


ข้อ ๒ ประกาศนี้ให้ใช้บังคับตั้งแต่วันประกาศเป็นต้นไป


ข้อ ๓ ในประกาศนี้

          “สํานักงาน” หมายความว่า สํานักงานคณะกรรมการกํากับและส่งเสริมการประกอบธุรกิจประกันภัย

          “นายทะเบียน” หมายความว่า เลขาธิการคณะกรรมการกํากับและส่งเสริมการประกอบธุรกิจประกันภัยหรือผู้ซึ่งเลขาธิการคณะกรรมการกํากับและส่งเสริมการประกอบธุรกิจประกันภัยมอบหมาย

          “บริษัท” หมายความว่า บริษัทที่ได้รับใบอนุญาตประกอบธุรกิจประกันวินาศภัยตามกฎหมายว่าด้วยการประกันวินาศภัย และหมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักร

          “กรมธรรม์ประกันภัย 200 สําหรับรายย่อย (ไมโครอินชัวรันส์)” หมายความว่า กรมธรรม์ประกันภัยที่นายทะเบียนให้ความเห็นชอบซึ่งมีการระบุคําว่า “กรมธรรม์ประกันภัย 200 สําหรับรายย่อย (ไมโครอินชัวรันส์)” ไว้ในหน้าตารางกรมธรรม์ประกันภัย หรือหนังสือรับรองการประกันภัย


ข้อ ๔ ให้บริษัทจัดทํารายงานการรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) ให้เป็นไปตามแบบรายการและโครงสร้างข้อมูลการรับประกันภัย แนบท้ายประกาศนี้


ข้อ ๕ ให้บริษัทยื่นรายงานการรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) ต่อนายทะเบียนภายในระยะเวลา ดังต่อไปนี้

          (1) การรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) ตั้งแต่วันที่ 30 กันยายน พ.ศ. 2556 ถึงวันที่ 2 กุมภาพันธ์ พ.ศ. 2557 ให้บริษัทรายงานภายในวันที่ 17 กุมภาพันธ์ พ.ศ. 2557

          (2) การรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) ตั้งแต่วันที่ 3 กุมภาพันธ์ พ.ศ. 2557 เป็นต้นไป ให้บริษัทรายงานเป็นรายสัปดาห์ (วันจันทร์ถึงวันอาทิตย์) โดยรายงานภายในวันจันทร์ของสัปดาห์ถัดไป ในกรณีที่สัปดาห์ใดวันจันทร์ตรงกับวันหยุด ให้รายงานในวันเปิดทําการถัดไป


ข้อ ๖ ให้บริษัทยื่นรายงานการรับประกันภัยตามกรมธรรม์ประกันภัย 200 สําหรับรายย่อย (ไมโครอินชัวรันส์) ตามข้อ 5 ในรูปสื่ออิเล็กทรอนิกส์ตามระบบที่สํานักงานกําหนดไว้

          การยื่นรายงานในรูปสื่ออิเล็กทรอนิกส์ตามวรรคหนึ่ง หากข้อมูลไม่ผ่านการตรวจสอบตามระบบที่สํานักงานกําหนดไว้ ให้ถือว่าบริษัทมิได้ยื่นรายงาน

          ในกรณีที่รายงานตามวรรคหนึ่งที่บริษัทยื่นมาไม่ถูกต้องหรือมีรายการไม่ครบถ้วน นายทะเบียนอาจสั่งให้แก้ไขเพิ่มเติมให้ถูกต้องหรือครบถ้วนภายในระยะเวลาที่กําหนดได้ หรือในกรณีที่เห็นสมควรนายทะเบียนอาจกําหนดเงื่อนไขใด ๆ ให้บริษัทปฏิบัติด้วยก็ได้ หากบริษัทไม่แก้ไขเพิ่มเติมรายงานให้ถูกต้องหรือครบถ้วนภายในระยะเวลา หรือไม่ปฏิบัติตามเงื่อนไขที่นายทะเบียนกําหนด ตามวรรคสองให้ถือว่าบริษัทมิได้ยื่นรายงาน


ผู้มีอํานาจลงนาม - ประกาศ ณ วันที่ 4 กุมภาพันธ์ พ.ศ. 2557

 

ประเวช  องอาจสิทธิกุล

เลขาธิการ

คณะกรรมการกํากับและส่งเสริมการประกอบธุรกิจประกันภัย

นายทะเบียน